text: Els ramaders afectats demanaran més de 100 milions d'euros pel pinso contaminat a Alemanya
  Els ramaders afectats pel pinso contaminat a Alemanya reclamaran més de 100 milions d'euros en indemnitzacions a l'empresa responsable. Precisament avui es reuneixen experts dels 27 estats membres de la Unió Europea per analitzar els efectes de la crisi del pinso.
  11/01/2011 - 10.43 Actualitzat 11/01/2011 - 11.46
  Un laboratori alemany
  Els ramaders afectats per l'escàndol del pinso contaminat a Alemanya han anunciat que reclamaran més de 100 milions d'euros en indemnitzacions a l'empresa responsable del pinso. Arran d'aquest cas es van tancar fins a 5.000 granges avícoles i porcines a Alemanya, de les quals més de 500 continuen clausurades.
  Pel que fa a les anàlisis, les autoritats alemanyes han constatat que en 19 casos s'han trobat nivells de dioxines superiors als permesos en carn de gallina i ous. En canvi, no s'han detectat valors superiors als límits permesos en les 87 anàlisis practicades a mostres de carn de pollastre, gall dindi i porc, ni tampoc en la llet de vaca.
  D'altra banda, algunes partides de pinso contaminat amb dioxines procedent d'Alemanya haurien arribat a Dinamarca, segons les autoritats d'aquell país. Aquest pinso s'hauria destinat a alimentar gallines no aptes per al consum humà. També a Holanda i la Gran Bretanya van arribar ous de granges alemanyes que havien consumit pinso contaminat.